CELEX: 31987R1382
Language: ro
Date: 1987-05-20 00:00:00
Title: Regulamentul (CEE) nr. 1382/87 al Comisiei din 20 mai 1987 privind modalitățile de aplicare legate de inspecția navelor de pescuit

04/Volumul 01
            
            
               RO
            
            
               Jurnalul Ofícial al Uniunii Europene
            
            
               213
            
         31987R1382
   
               L 132/11
            
            
               JURNALUL OFÍCIAL AL UNIUNII EUROPENE
            
            
               
            
         
      REGULAMENTUL (CEE) NR. 1382/87 AL COMISIEI
   
   din 20 mai 1987
   privind modalitățile de aplicare legate de inspecția navelor de pescuit
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Regulamentul (CEE) nr. 2057/82 al Consiliului, din 29 iunie 1982, privind stabilirea unor măsuri de control pentru activitățile de pescuit (1), modificat ultima dată prin Regulamentul (CEE) nr. 4027/86 (2), în special articolul 13,
   întrucât articolul 4 din Regulamentul (CEE) nr. 2057/82 prevede adoptarea unor norme speciale pentru inspecția vaselor de pescuit;
   întrucât este necesară definirea navelor și activităților care pot fi supuse inspecției;
   întrucât navele de inspecție ar trebui să poarte un semn pentru a putea fi identificate în mod corect;
   întrucât se impune definirea obligațiilor navei care face obiectul unei inspecții;
   întrucât coordonarea activităților de control va fi facilitată prin sugestii ale Comisiei;
   întrucât obligațiile statelor de coastă ar trebui definite în raport cu anumite infracțiuni;
   întrucât, în temeiul articolului 14 din Regulamentul (CEE) nr. 2057/82, statele membre pot adopta dispoziții naționale de control care depășesc cerințele comunitare, cu condiția să fie conforme cu legislația comunitară, precum și cu politica comună a pescuitului;
   întrucât măsurile prevăzute de prezentul regulament sunt conforme cu avizul comitetului de administrare a resurselor de pescuit,
   ADOPTĂ PREZENTUL REGULAMENT:
   Articolul 1
   (1)   Inspecția efectuată de autoritățile competente ale statelor membre pe mare și în porturi va privi următoarele nave:
   
               —
            
            
               navele echipate pentru activități de pescuit, indiferent dacă echipamentul este sau nu fixat în permanență pe navă;
            
         
               —
            
            
               navele care primesc pește sau produse de pescuit pentru prelucrare, transport sau depozitare.
            
         (2)   În sensul prezentului regulament, termenul „pești” include totalitatea peștilor, crustaceelor și moluștelor de mare.
   Articolul 2
   Fiecare navă care participă la inspecție va arbora, în mod vizibil, un fanion sau un semn, așa cum se arată în anexa I.
   Articolul 3
   (1)   Căpitanul navei care face obiectul unei inspecții poate fi obligat de reprezentantul autorității competente al unui stat membru să se oprească, să efectueze manevre sau alte operațiuni pentru a facilita urcarea la bord.
   (2)   În cazul în care urcarea la bordul unei nave în siguranță și cu ușurință presupune trecerea peste o înălțime mai mare de 1,5 metri, nava va fi dotată cu o scară de tipul celei indicate în anexa II.
   (3)   Căpitanul navei care face obiectul inspecției va pune la dispoziție, la cerere, echipamentul și operatorul de transmisie al navei pentru expedierea și/sau primirea de mesaje legate de inspecție.
   Articolul 4
   Atunci când într-un stat membru s-a descoperit o infracțiune prezumtivă care privește nava altui stat membru, primul stat membru va informa autoritățile competente ale statului sub pavilionul căruia se află nava respectivă în legătură cu acest fapt și cu orice acțiune administrativă sau judecătorească ce urmează a fi întreprinsă.
   Articolul 5
   Comisia poate face sugestii statelor membre în legătură cu coordonarea activităților lor de control în conformitate cu dispozițiile articolului 1 alineatul (3) din Regulamentul (CEE) nr. 2057/82.
   Articolul 6
   Prezentul regulament intră în vigoare la 1 octombrie 1987.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 mai 1987.
      
         
            Pentru Comisie
         
         António CARDOSO E CUNHA
         
         
            Membru al Comisiei
         
      
   
   
      (1)  JO L 220, 29.7.1982, p. 1.
   
      (2)  JO L 376, 31.12.1986, p. 1.
   ANEXA I
   
      
   ANEXA II
   PROIECTAREA ȘI UTILIZAREA SCĂRILOR DE BORD
   
               1.
            
            
               Scara de bord trebuie proiectată în așa fel încât să permită inspectorilor să urce la bord și să coboare în deplină siguranță. Scara de bord va fi curată și în bună stare.
            
         
               2.
            
            
               Scara va fi amplasată și fixată:
               
                           (a)
                        
                        
                           în așa fel încât să nu fie murdărită cu materii ce pot fi deversate de pe navă;
                        
                     
                           (b)
                        
                        
                           în așa fel încât să fie la o distanță cât mai mare de curburile pe care le poate prezenta coca navei, pe cât posibil la jumătatea acesteia, pentru a permite inspectorului să ajungă în deplină siguranță pe navă;
                        
                     
                           (c)
                        
                        
                           în așa fel încât fiecare treaptă să fie bine sprijinită de flancul navei.
                        
                     
         
               3.
            
            
               Treptele scării de bord vor prezenta următoarele caracteristici:
               
                           (a)
                        
                        
                           vor fi confecționate din lemn de esență tare sau din orice alt material cu proprietăți echivalente și vor fi făcute dintr-o singură bucată, fără noduri, cele patru trepte de jos fiind din cauciuc, pentru a oferi suficientă rezistență și rigiditate, sau din orice alt material cu caracteristici asemănătoare;
                        
                     
                           (b)
                        
                        
                           vor avea o suprafață antiderapantă eficientă;
                        
                     
                           (c)
                        
                        
                           vor avea 480 milimetri lungime, 115 milimetri lățime și cel puțin 23 milimetri grosime, dispozitivele sau crestăturile antiderapante fiind excluse;
                        
                     
                           (d)
                        
                        
                           vor fi amplasate la o distanță de cel puțin 300 milimetri și cel mult 380 milimetri;
                        
                     
                           (e)
                        
                        
                           vor fi fixate în așa fel încât să rămână orizontale.
                        
                     
         
               4.
            
            
               
                           —
                        
                        
                           Nici o scară de bord nu va avea mai mult de două trepte de schimb fixate printr-un procedeu diferit de cel utilizat pentru treptele inițiale ale scării și orice treaptă fixată în acest mod va fi înlocuită, într-un termen rezonabil, cu o treaptă fixată ca și celelalte trepte permanente ale scării.
                        
                     
                           —
                        
                        
                           În cazul în care o treaptă de schimb este fixată pe parâmele laterale ale scării de bord cu ajutorul crestăturilor făcute pe marginea scării, crestăturile vor fi amplasate pe latura cea mai lungă a treptelor.
                        
                     
         
               5.
            
            
               Saulele laterale ale scării vor fi făcute din două frânghii împletite de manila, neacoperite, sau din frânghii echivalente, a căror circumferință nu trebuie să fie mai mică de 60 milimetri. Acestea nu vor fi acoperite cu nici un material și vor fi continue, fără racorduri, până la treapta superioară; vor fi gata de utilizare, în caz de nevoie, două saule bine fixate pe navă, cu circumferința de cel puțin 65 milimetri, precum și o parâmă de salvare.
            
         
               6.
            
            
               Barele din lemn tare sau din orice alt material cu proprietăți similare, dintr-o singură bucată fără noduri și având lungimea cuprinsă între 1,8 metri și 2 metri, vor fi plasate la intervale, pentru a împiedica răsucirea scara de bord. Bara cea mai de jos va fi plasată pe treapta a cincea de jos; intervalul dintre fiecare bară și următoarea nu trebuie să depășească 9 trepte.
            
         
               7.
            
            
               Se vor prevedea mijloacele necesare pentru ca inspectorii să poată urca la bord și coborî cu ușurință și în siguranță din partea de sus a scării de bord sau de pe orice scară de comandă sau orice alt dispozitiv.
               Când trecerea se face printr-o intrare în lise sau parapet, se vor prevedea mânere corespunzătoare.
               Când trecerea se efectuează cu ajutorul unei scări de parapet, aceasta va fi bine fixată de lisă sau de platformă și se vor monta două pontile la punctul de intrare sau de ieșire de pe bord, la distanță de cel puțin 0,70 metri și cel mult 0,80 metri. Fiecare pontil va fi foarte bine fixat de coca navei, la bază sau în apropiere, precum și într-un punct de mai sus; pontilul nu va avea un diametru mai mic de 40 milimetri și nu va depăși parapetul cu mai puțin de 1,20 metri.
            
         
               8.
            
            
               Pe timp de noapte se va asigura o sursă de lumină, astfel încât scara de bord și locul pe unde inspectorul urcă la bordul navei să fie luminate cum trebuie. Un colac prevăzut cu un sistem de aprindere spontană se va afla la îndemână și gata de utilizare, în caz de nevoie. De asemenea, se va afla la îndemână o parâmă, gata de utilizare în caz de nevoie.
            
         
               9.
            
            
               Se vor prevedea mijloacele necesare pentru a permite utilizarea scării de bord pe ambele părți ale navei.
               Inspectorul responsabil poate indica pe ce parte dorește să fie instalată scara de bord.
            
         
               10.
            
            
               Instalarea scării, precum și îmbarcarea și debarcarea inspectorului, trebuie supervizate de un ofițer din conducerea navei.
            
         
               11.
            
            
               În cazul în care, pe o navă anume, caracteristicile tehnice, ca de exemplu benzile de protecție, ar putea împiedica aplicarea uneia din aceste măsuri, se vor lua măsuri speciale pentru ca inspectorii să poată urca la bord și coborî în deplină siguranță.